1. INDLEDNING

I Europa-Parlamentets og Rådets forordning (EU) nr. 517/2014 af 16. april 2014 om fluorholdige drivhusgasser og om ophævelse af forordning (EF) nr. 842/2006 (forordningen om F-gasser) fastsættes bestemmelser til beskyttelse af miljøet ved at reducere emissionerne af fluorholdige drivhusgasser.

Med henblik herpå fastsættes ved denne forordning navnlig bestemmelser vedrørende:

-indeslutning, anvendelse, genvinding og destruktion af fluorholdige drivhusgasser

-betingelser for markedsføring af specifikke produkter og anlæg og specifikt udstyr, der indeholder, eller hvis funktion er afhængig af fluorholdige gasser

-betingelser for anvendelsen af fluorholdige gasser og

-kvantitative begrænsninger for markedsføring af hydrofluorcarboner.

I medfør af artikel 12, stk. 15, og artikel 21, stk. 1, i forordningen om F-gasser tillægges Kommissionen beføjelse til at vedtage delegerede retsakter.

I artikel 12, stk. 15, vedrører beføjelsen "ændring af mærkningskravene i stk. 4-12, hvis det er hensigtsmæssigt i betragtning af den kommercielle eller teknologiske udvikling."

I artikel 21, stk. 1, vedrører beføjelsen "ajourføring af bilag I, II og IV på grundlag af nye vurderingsrapporter vedtaget af Det Mellemstatslige Panel om Klimaændringer eller nye rapporter fra Montrealprotokollens videnskabelige panel vedrørende det globale opvarmningspotentiale af stofferne på listen." Bilag I indeholder en liste over de hydrofluorcarboner, der er omfattet af forordningen. Bilag II indeholder en liste over de andre hydrofluorcarboner, der er underlagt indberetningspligt i henhold til forordningens artikel 19, og i bilag IV fastsættes den måde, hvorpå det globale opvarmningspotentiale for en blanding beregnes (væske, der består af to eller flere stoffer, hvoraf mindst et er et stof, der er opført i bilag I eller bilag II).

2. RETSGRUNDLAG:

Den foreliggende rapport er påkrævet i henhold til forordningen om F-gasser, artikel 22, stk. 2. Ved denne artikel tillægges Kommissionen beføjelse til at vedtage delegerede retsakter for en periode på fem år fra den 10. juni 2014. Kommissionen pålægges endvidere at udarbejde en rapport vedrørende delegationen af beføjelser senest ni måneder inden udløbet af femårsperioden. I artikel 22, stk. 2, fastsættes det, at delegationen af beføjelser til at vedtage delegerede retsakter "forlænges stiltiende for perioder af samme varighed, medmindre Europa-Parlamentet eller Rådet modsætter sig en sådan forlængelse senest tre måneder inden udløbet af hver periode."

3. UDØVELSE AF DE DELEGEREDE BEFØJELSER

Siden forordning (EU) nr. 517/2014 om fluorholdige gasser trådte i kraft og den periode, som rapporten dækker, har Kommissionen ikke anvendt sin beføjelse til at vedtage delegerede retsakter, jf. artikel 12, stk. 15, og 21, stk. 1. Imidlertid er grundene til, at medlovgiverne tillagde Kommissionen beføjelse til at vedtage delegerede retsakter, stadig gyldige.

Hvad angår beføjelsen i artikel 12, stk. 15, vedrørende mærkning, kan der stadig være et behov for at opdatere disse krav på grundlag af den kommercielle og teknologiske udvikling. Det nøjagtige tidspunkt for sådan en udvikling og indvirkningen på mærkningen er ikke forudsigelig eller tidsbegrænset. På samme måde er beføjelsen i artikel 21, stk. 1, vedrørende ajourføring af bilag I, II og IV afhængig af udviklingen på FN-niveau, som hverken er forudsigelig eller tidsbegrænset.

4. KONKLUSION

Kommissionen mener, at den på trods af, at den indtil videre ikke har vedtaget nogen delegeret retsakt, da den krævede udvikling for Kommissionens anvendelse af tillagte beføjelser til at vedtage delegerede retsakter endnu ikke er indtrådt, er det sandsynligt, at det vil ske i fremtiden.

Derfor bør delegationen af beføjelser, jf. artikel 12, stk. 15, og artikel 21, stk. 1, udvides stiltiende for en yderligere periode på fem år som fastsat i forordningens artikel 22, stk. 2.